Die Kampioentrofee 2002 (Engels: 2002 ICC Champions Trophy) het van 12 tot en met 30 September 2002 in Sri Lanka plaasgevind. Dit was die derde Kampioentrofee in EDI-krieket wat deur die Internasionale Krieketraad (IKR) aangebied is. Twaalf nasionale krieketspanne het aan die Kampioentrofee 2002 deelgeneem: Die destydse tien toetskrieketlande (Australië, Bangladesj, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe) saam met die assosiaatlede Kenia en Nederland. Die spanne is in vier groepe van drie spanne elk verdeel, waarvan elke span een keer teen al die ander spanne van die groep gespeel het. Die boonste span van elke groep het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet. Australië, Indië, Sri Lanka en Suid-Afrika het vir die halfeindrondte gekwalifiseer. Indië het Suid-Afrika en Sri Lanka het Australië geklop, waardeur die twee Suid-Asiatiese spanne in die eindstryd ontmoet het. Nadat die eindstryd twee keer uitgereën is, het Indië en Sri Lanka die titel gedeel. Die verdedigende kampioen Nieu-Seeland is reeds in die groepfase uitgeskakel.